જોકે વધારે તાર્કિક વાત એ જ છે કે ભારત પોતાનો હાથ મજબૂત હોય ત્યારે સમાધાન ન જ કરે. વાજપેયી પણ તે માટે તૈયાર ન થાય. કારગિલમાં ભારત પાકિસ્તાનને ભારે પડી ગયું હતું. બીજું આગળ કહ્યું તેમ સંયમ સાથે ભારતીય સેનાએ કામ લીધું હતું. ભારતે એરફોર્સને કામે લગાવ્યું હોત અને એલઓસી ક્રોસ કરીને બોમ્બમારી કરી હોત તો પાકિસ્તાનીઓનો ખુરદો વળી ગયો હોત. તેના બદલે ભારતે મક્કમતાથી સામનો કર્યો તેના કારણ અમેરિકા કે દુનિયાના બીજા દેશો કશું બોલી શકવાની સ્થિતિમાં નહોતા. અમેરિકાનું દબાણ કે કહેણ હોત કે ના હોત, મુશર્રફના સૈનિકોએ કારગિલમાંથી ભૂંડા હાલે ભાગવાનું જ હતું. પરંતુ છેલ્લી ઘડીના બનાવોના કારણે સેનાને અને લુચ્ચા મુશર્રફને મોકો મળી ગયો હતો અને આખી વાતમાં ચૂંટાયેલી સરકારને બદનામ કરી દેવાઈ હતી. બહાદુર પાકિસ્તાની સેના કાશ્મીરને મુખ્ત કરાવવા માગે છે, પણ મૂરખ પાકિસ્તાની નેતાઓ અમેરિકાના શરણે જઈને સેનાને કામ કરવા દેતા નથી તેવો પ્રચાર આજ સુધી ચાલતો રહ્યો છે.